作者:元稹
標題:竹部
內容:竹部竹山近，歲伐竹山竹。伐竹歲亦深，深林隔深谷。朝朝冰雪行，夜夜豺狼宿。科首霜斷蓬，枯形燒餘木。一束十餘莖，千錢百餘束。得錢盈千百，得粟盈鬥斛。歸來不買食，父子分半菽。持此欲何為，官家歲輸促。我來荊門掾，寓食公堂肉。豈惟遍妻孥，亦以及僮僕。分爾有限資，飽我無端腹。愧爾不復言，爾生何太蹙。